b'\n_START_ARTICLE_\nSn\xc3\xb8hvit (eventyr)\n_START_PARAGRAPH_\nSn\xc3\xb8hvit eller Snehvit, p\xc3\xa5 tysk Schneewittchen, er en eventyrskikkelse fra et europeisk folkeeventyr. Eventyret er s\xc3\xa6rlig kjent i br\xc3\xb8drene Grimms tyske versjon som ble publisert f\xc3\xb8rste gang i deres eventyrsamling i 1812. Eventyret har siden blitt et av de mest utbredte og kjente, og har kommet i et uttall utgivelser siden.\n_START_SECTION_\nHandling\n_START_PARAGRAPH_\nLike etter at en prinsesse blir f\xc3\xb8dt, d\xc3\xb8r moren, og kongen gifter seg p\xc3\xa5 nytt, med en dronning som er den vakreste i riket, if\xc3\xb8lge trollspeilet hennes. Prinsessen, som kalles Sn\xc3\xb8hvit, vokser opp til \xc3\xa5 bli en vakker prinsesse, og en dag avsl\xc3\xb8rer stemorens trollspeil at Sn\xc3\xb8hvit er nummer en. I sjalusi ber dronningen hoffjegeren drepe Sn\xc3\xb8hvit i skogen. Prinsessens skj\xc3\xb8nnhet og b\xc3\xb8nner overtaler jegeren, som i stedet tar med hjerte og nyrer fra et villsvin som bevis til dronningen. Sn\xc3\xb8hvit r\xc3\xb8mmer og s\xc3\xb8ker tilflukt i en liten skogshytte, der sju dverger bor. De lar Sn\xc3\xb8hvit bli hos seg og stelle huset, mens de er ute p\xc3\xa5 arbeid i gruvene.  _NEWLINE_Etter en tid avsl\xc3\xb8rer trollspeilet Sn\xc3\xb8hvit lever, og dronningen kler seg ut som en omreisende selger. Hun leter gjennom skogen, og finner til slutt Sn\xc3\xb8hvit i dvergenes hytte. Der tilbyr hun jenta et vakkert sn\xc3\xb8reb\xc3\xa5nd, og knyter det om livet hennes. B\xc3\xa5ndet er magisk, og Sn\xc3\xb8hvit kveles. Da dvergene kommer tilbake klarer de imidlertid \xc3\xa5 avsl\xc3\xb8re drapsfors\xc3\xb8ket og redde jenta. Dronningen drar tilbake til slottet og sp\xc3\xb8r speilet p\xc3\xa5 ny, men svaret er som f\xc3\xb8r. Rasende forkler dronningen seg og drar mot hytta p\xc3\xa5 ny. Denne gangen tilbyr hun jenta en giftig kam, men ogs\xc3\xa5 dette sviket avsl\xc3\xb8rer dvergene. Neste gang gir dronningen Sn\xc3\xb8hvit et giftig eple, og n\xc3\xa5 er dvergene sjansel\xc3\xb8se: Sn\xc3\xb8hvit legges i en glasskiste og dvergene s\xc3\xb8rger. Vel hjemme f\xc3\xa5r dronningen endelig det svaret hun har ventet p\xc3\xa5 fra trollspeilet._NEWLINE_En dag kommer en prins fra naboriket forbi skogshytta, der dvergene s\xc3\xb8rger over kista. Kongen forelsker seg i den d\xc3\xb8de Sn\xc3\xb8hvit, og ber dvergene om \xc3\xa5 f\xc3\xa5 ta med seg kista til slottet sitt for \xc3\xa5 beskytte den. Dvergene g\xc3\xa5r motvillige med p\xc3\xa5 det, men n\xc3\xa5r de skal l\xc3\xb8fte kista opp i prinsens vogn, faller den giftige eplebiten ut av Snehvits hals, og hun v\xc3\xa5kner til live. Kongen og Sn\xc3\xb8hvit gifter seg, mens stemoren d\xc3\xb8r av raseri da trollspeilet avsl\xc3\xb8rer at Sn\xc3\xb8hvit igjen er vakrest.\n_START_SECTION_\nFilmatiseringer\n_START_PARAGRAPH_\nEventyret har ogs\xc3\xa5 blitt filmatisert flere ganger, blant annet i Walt Disneys tegnefilmversjon Snehvit og de syv dverger fra 1937 og skrekkfilmversjonen Snow White: A Tale of Terror fra 1997, som hadde Sigourney Weaver p\xc3\xa5 rollelisten. I 2004 kom en tysk film med tittelen 7 Zwerge \xe2\x80\x93 M\xc3\xa4nner allein im Wald, med blant andre Nina Hagen som Den onde dronning og Cosma Shiva Hagen som Snehvit.\n_START_SECTION_\nTeateroppf\xc3\xb8ringer\n_START_PARAGRAPH_\nEventyret om Sn\xc3\xb8hvit har ogs\xc3\xa5 blitt oppf\xc3\xb8rt p\xc3\xa5 teaterscener i en rekke versjoner.\n_START_SECTION_\nP\xc3\xa5 norske scener\n_START_PARAGRAPH_\nI Norge satte Den Nationale Scene i Bergen opp Snehvit s\xc3\xa5 tidlig som i 1914.\n_START_SECTION_\nSnehvit som figurteater\n_START_PARAGRAPH_\nI 2001 hadde Riksteatret premiere p\xc3\xa5 en figurteaterproduksjon av eventyret om Sn\xc3\xb8hvit. Dramatiseringen var ved Axel-Otto Bull og Anderz D\xc3\xb8ving, og stykket var regissert av Stein Gr\xc3\xb8nli. Lisbeth Narud var ansvarlig for dukkedesignen._NEWLINE_Oslo Nye Teater og Riksteateret samarbeidet om en ny figurteateroppsetning av eventyret, som hadde premiere i 2013. Regiss\xc3\xb8r for denne oppsetningen var Torfinn Nag, som ogs\xc3\xa5 hadde dramatisert eventyret for denne produksjonen. Dukkene i forestillingen var designet av Brage Jonassen.'